b"\n_START_ARTICLE_\nDift\xc3\xa8ria\n_START_SECTION_\nDescripci\xc3\xb3\n_START_PARAGRAPH_\n\xc3\x89s una infecci\xc3\xb3 aguda bacteriana causada pel C. diphteriae que afecta exclusivament els humans. Cl\xc3\xadnicament es pot manifestar amb afectaci\xc3\xb3 de les am\xc3\xadgdales, la faringe, la laringe, la mucosa del nas i d'altres membranes mucoses o de la pell. En aquestes localitzacions, el bacteri forma plaques de membranes de color grisenc envoltades per una zona inflamada de color vermell apagat. En la mesura que el bacteri creix, va alliberant unes toxines que s\xc3\xb3n transportades pel sistema circulatori i provoquen lesions principalment al cor, els ronyons i el sistema nervi\xc3\xb3s._NEWLINE_Aquesta malaltia \xc3\xa9s m\xc3\xa9s freq\xc3\xbcent entre el primer i el tercer any de vida. La localitzaci\xc3\xb3 lar\xc3\xadngia \xc3\xa9s una manifestaci\xc3\xb3 molt greu, ja que les membranes formades en aquest lloc poden provocar l'ofec de l'infant.\n_START_SECTION_\nTransmissi\xc3\xb3\n_START_PARAGRAPH_\nPrincipalment per contacte directe amb una persona malalta o una portadora sana del bacteri.\n_START_SECTION_\nComplicacions\n_START_PARAGRAPH_\nHi ha formes greus que poden produir la mort de la persona afectada, com l'angina dift\xc3\xa8rica maligna, la laringitis dift\xc3\xa8rica, la insufici\xc3\xa8ncia cardiocirculat\xc3\xb2ria, la miocarditis i la par\xc3\xa0lisi postdift\xc3\xa8rica. Aquesta malaltia t\xc3\xa9 un pron\xc3\xb2stic reservat fins als cinquanta dies d'haver-se iniciat. La persona malalta pot morir en els primers dies per una asf\xc3\xadxia causada per la laringitis o b\xc3\xa9 per una insufici\xc3\xa8ncia cardiocirculat\xc3\xb2ria preco\xc3\xa7. Durant la segona setmana, per una miocarditis i m\xc3\xa9s tardanament per les par\xc3\xa0lisis postdift\xc3\xa8riques.\n_START_SECTION_\nPrevenci\xc3\xb3 i immunitat\n_START_PARAGRAPH_\nEl calendari de vacunacions de Catalunya preveu l'administraci\xc3\xb3 de sis dosis. Les tres primeres s\xc3\xb3n als dos, quatre i sis mesos d'edat. La vacuna \xc3\xa9s l'hexavalent perqu\xc3\xa8 es combina amb els ant\xc3\xadgens del t\xc3\xa8tanus (T), la dift\xc3\xa8ria (D), la tos ferina (Pa), la poliomielitis (polio), Haemophilus influenzae (Hib) i l'hepatitis B (VHB). Als divuit mesos es vacuna un altre tipus de presentaci\xc3\xb3 que combina cinc ant\xc3\xadgens i \xc3\xa9s la vacuna pentavalent (DTPa-polio-Hib). Entre els quatre i els sis anys se n'administra una dosi de record amb una vacuna que combina tres ant\xc3\xadgens i entre els catorze i els setze anys s'administra una antitet\xc3\xa0nica amb antidift\xc3\xa8rica d'adults (Td)._NEWLINE_La vacuna confereix immunitat limitada, per la qual cosa se n'han d'administrar dosis de record. La poblaci\xc3\xb3 de Catalunya est\xc3\xa0 ben vacunada, fet que es tradueix en l'abs\xc3\xa8ncia de la malaltia des de 1983. Tot i aix\xc3\xb2, el 2 de juny del 2015, es va diagnosticar el primer cas en 28 anys a l'estat espanyol en un infant no vacunat. Aix\xc3\xb2 podria indicar que la vacunaci\xc3\xb3 s'ha de mantenir activa, ja que abandonar-la suposaria la possible incorporaci\xc3\xb3 a la poblaci\xc3\xb3 de nadons susceptibles de patir i transmetre la malaltia."